答君章譽兩兒見寄
作者：劉敞
朝代：宋

paragraphs: 窺鏡見二毛，自憐憂患餘。
豈惟壮心盡，方與功名疏。
終歲不捉筆，歷時長束書。
顧常念絕學，正復傷離居。
忽忽莫自聊，悠悠空歲除。
過壮而無聞，我其衆人歟。
故人来江南，丹轂映隼旟。
尚持平生意，期我相得初。
殷勤作新詩，爛漫聯瓊琚。
溢美及兒曹，伻来問起予。
雖知非其實，但愧情相於。
矧乃筆力雄，駸駸逼曹徐。
一讀必三歎，何由望儲胥。
故人昔流落，襟抱久不攄。
乃者始再遷，通直承明廬。
蒼龍脱韝絏，快馬從輕車。
神至氣自豪，心廣體亦舒。
淵源未易測，變化天池魚。
寧獨揚子雲，其工似相如。
苟能哀憔悴，有似慰空虗。
月寄三四幅，窮愁直見祛。